Kautokeino barneskole er blitt anmeldt til politiet fordi de ikke griper inn mot vold, skriver Altaposten .

En elev på barnetrinnet skal ha utøvd vold mot sine medelever i en lengre periode. Foreldrene forteller at flere vurderer å slutte seg til anmeldelsen.

Fire barn er tatt ut av undervisningen på grunn av voldsbruk, og skolen anmeldes av syv foreldre.

Barna trues med enda mer juling hvis de sladrer, forklarer forelderen.

i kveld møtes flere foreldre for å karlegge hvordan saken skal håndteres videre.

Tør ikke gå på skolen

En fortvilet forelder Altaposten har vært i kontakt med, sier volden mot medelevene er umotivert.

– Det er slag, spark, kvelertak, spytting og trusler. Det er holdt kvelertak på barn til de svimer av. Barna kommer hjem og sier de har vondt i magen og ikke vil gå på skolen, sier en fortvilet forelder.

Nå har de mistet all tillit til skoleledelsen og lærerne, som ikke foretar seg noe.

Disse foreldrene mener at skolen har gjort seg skyldig i flere lovbrudd. Ikke på noe tidspunkt har de heller informert foreldrene.

Tar saken alvorlig

Kautokeino lensmannskontor bekrefter at de har fått saken på sitt bord.

– Vi har nettopp fått inn anmeldelsen, og vil sette i gang etterforskning. Dette er en sak vi vil prioritere de nærmeste dagene, sier politibetjent Preben Andersen til Altaposten.

Han sier politiet ser alvorlig på saken.

– Har fulgt rutinene

Rektor Bodil Vars hevder kommunen har fulgt rutinene i denne enkeltsaken.

– På grunn av taushetsplikten kan jeg ikke gå inn i detaljer rundt dette, men på generelt grunnlag kan jeg si at vi jobber med elevenes sikkerhet hver eneste dag, sier Vars.

Slik hun ser det fra skoleledelsens side, så har skolen fulgt alle rutiner og retningslinjer i denne saken i forhold til loven.